ಅನು ರಾಣಿ

ಅನು ರಾಣಿ ಧಾರಯನ್ (ಜನನ ೨೮ ಆಗಸ್ಟ್ ೧೯೯೨) ಧಾರಯನ್ ಗೋತ್ರದ ಜಾಟ್ ಕುಟುಂಬದಲ್ಲಿ ಜನಿಸಿದ ಉತ್ತರ ಪ್ರದೇಶದ, ಮೀರತ್‌ನ ಭಾರತೀಯ ಜಾವೆಲಿನ್ ಎಸೆತಗಾರ್ತಿ. ಇವರು  ದೋಹಾ, ೨೦೧೯ ರ ವಿಶ್ವ ಅಥ್ಲೆಟಿಕ್ಸ್ ಚಾಂಪಿಯನ್‌ಶಿಪ್‌ನಲ್ಲಿ ಮಹಿಳೆಯರ ಜಾವೆಲಿನ್ ಎಸೆತ ಸ್ಪರ್ಧೆಯಲ್ಲಿ ಅಂತಿಮ ಹಂತಕ್ಕೆ ತಲುಪಿದ ಮೊದಲ ಭಾರತೀಯರಾಗಿದ್ದರು.  ಒಲಿಂಪಿಕ್ಸ್‌ನಲ್ಲಿ ಅರ್ಹತಾ ಅಂಕವನ್ನು ಕಳೆದುಕೊಂಡ ನಂತರ ವಿಶ್ವ ಶ್ರೇಯಾಂಕದ ಮೂಲಕ ಅನು ೨೦೨೦ ಟೋಕಿಯೊ ಒಲಿಂಪಿಕ್ಸ್‌ಗೆ ಅರ್ಹತೆ ಪಡೆದಿದ್ದರು. ಅವರ ವೃತ್ತಿಜೀವನದ ಅತ್ಯುತ್ತಮ ಪ್ರಯತ್ನವು ೬೩.೨೪ ಮೀ ಆಗಿದೆ. ಇದು ಅವರಿಗೆ ೨೦೨೧ ರ ಪಟಿಯಾಲದ ರಾಷ್ಟ್ರೀಯ ಅಂತರರಾಜ್ಯ ಅಥ್ಲೆಟಿಕ್ ಚಾಂಪಿಯನ್‌ಶಿಪ್‌ನಲ್ಲಿ ಚಿನ್ನವನ್ನು ಗೆಲ್ಲಲು ಸಹಾಯ ಮಾಡಿತು. ೨೦೨೨ ರ ಬರ್ಮಿಂಗ್‌ಹ್ಯಾಮ್ ಕಾಮನ್‌ವೆಲ್ತ್ ಕ್ರೀಡಾಕೂಟದಲ್ಲಿ, ಅನು ರಾಣಿ ಅವರು ಕಂಚಿನ ಪದಕವನ್ನು ಗೆದ್ದ ಮೊದಲ ಭಾರತೀಯ ಮಹಿಳಾ ಜಾವೆಲಿನ್ ಎಸೆತಗಾರ್ತಿ ಎಂಬ ಇತಿಹಾಸವನ್ನು ಬರೆದರು.  ೨೦೨೩ ರ ಏಷ್ಯನ್ ಗೇಮ್ಸ್‌ನಲ್ಲಿ ಹ್ಯಾಂಗ್‌ಝೌನಲ್ಲಿ ಚಿನ್ನದ ಪದಕ ಗೆದ್ದ ಮೊದಲ ಭಾರತೀಯ ಜಾವೆಲಿನ್ ಎಸೆತಗಾರ್ತಿ ಇವರಾಗಿದ್ದರು.
ವೈಯಕ್ತಿಕ ಜೀವನ ಮತ್ತು ಹಿನ್ನೆಲೆ
ಅನು ರಾಣಿ ಧಾರಯನ್ ಅವರು ೨೮ ಆಗಸ್ಟ್ ೧೯೯೨  ರಂದು ಮೀರತ್‌ನಲ್ಲಿರುವ ಬಹದ್ದೂರ್‌ಪುರದ, ಧಾರಯನ್ ಗೋತ್ರದ ಜಾಟ್ ಕುಟುಂಬದಲ್ಲಿ ಜನಿಸಿದರು. ಅವರ ತಂದೆ ಅಮರಪಾಲ್ ಒಬ್ಬ ರೈತರಾಗಿದ್ದರು.  ಅನು ಅವರ ಪ್ರತಿಭೆಯನ್ನು ಅವರ ಸಹೋದರ ಉಪೇಂದ್ರ ಗುರುತಿಸಿದರು. ಅವರು ಕ್ರಿಕೆಟ್ ಆಟದ ಸಮಯದಲ್ಲಿ ಅನು ಅವರ  ದೇಹದ ಶಕ್ತಿಯನ್ನು ಗಮನಿಸಿದರು. ಖಾಲಿ ಗದ್ದೆಯಲ್ಲಿ ಕಬ್ಬಿನ ಕಡ್ಡಿಗಳನ್ನು ಎಸೆಯುವಂತೆ ಹೇಳಿ ಆಕೆಗೆ ತರಬೇತಿ ನೀಡಲು ಆರಂಭಿಸಿದರು.  ಅನು ಅವರ ಮೊದಲ ಜಾವೆಲಿನ್ ಸ್ಟಿಕ್ ಅನ್ನು ಅವರು ಉದ್ದವಾದ ಬಿದಿರಿನ ತುಂಡಿನಿಂದ ಸ್ವತಃ ರಚಿಸಿದ್ದರು, ಏಕೆಂದರೆ ಅವರಿಗೆ ಅದನ್ನು ಖರೀದಿಸಲು ಸಾಧ್ಯವಾಗಿರಲಿಲ್ಲ. ಅವರು ೨೦೧೦ ರಲ್ಲಿ ೧೮ ನೇ ವಯಸ್ಸಿನಲ್ಲಿ ಜಾವೆಲಿನ್ ಎಸೆತವನ್ನು ಮೊದಲು ಆಡಲು ಪ್ರಾರಂಭಿಸಿದರು. ಹುಡುಗಿಯರು ಕ್ರೀಡೆಗಳನ್ನು ಅನುಸರಿಸುವುದರಲ್ಲಿ ಅವರ ತಂದೆ ಅಸಮ್ಮತಿ ಹೊಂದಿದ್ದರೂ ಸಹ, ಅವರ ಸಹೋದರ ನಂತರ ಅನು ಅವರ ತರಬೇತಿಗಾಗಿ ಪಾವತಿಸಲು ಪ್ರಾರಂಭಿಸಿದರು. ೨೦೧೪  ರಲ್ಲಿ ರಾಷ್ಟ್ರೀಯ ದಾಖಲೆಯನ್ನು ಮುರಿದು  ತಮ್ಮನ್ನು ತಾವು ಸಾಬೀತುಪಡಿಸಿದ ನಂತರ ಅವರು ಅಂತಿಮವಾಗಿ ಅನು ಅವರ ಪ್ರತಿಭೆಯನ್ನು ಬೆಂಬಲಿಸಲು ಬಂದರು ಮತ್ತು ಈಗಲೂ ಅವರ ಮಹತ್ವಾಕಾಂಕ್ಷೆಯನ್ನು ಬೆಂಬಲಿಸುತ್ತಾರೆ.  

ವೃತ್ತಿಪರ ಸಾಧನೆಗಳು
ಅನು ರಾಣಿ ಅವರಿಗೆ ಆರಂಭದಲ್ಲಿ ಕಾಶಿನಾಥ್ ನಾಯಕ್ ತರಬೇತಿ ನೀಡಿದ್ದರು ಮತ್ತು ಈಗ ಬಲ್ಜೀತ್ ಸಿಂಗ್ ತರಬೇತಿ ನೀಡುತ್ತಿದ್ದಾರೆ. 

೨೦೧೪ ರ ಲಕ್ನೋದಲ್ಲಿ ನಡೆದ ರಾಷ್ಟ್ರೀಯ ಅಂತರ-ರಾಜ್ಯ ಅಥ್ಲೆಟಿಕ್ಸ್ ಚಾಂಪಿಯನ್‌ಶಿಪ್‌ನಲ್ಲಿ, ರಾಣಿ ೫೮.೮೩ ಮೀಟರ್ ಎಸೆದು ಚಿನ್ನದ ಪದಕವನ್ನು ಗೆದ್ದರು, ೧೪ ವರ್ಷಗಳ ಹಿಂದಿನ ರಾಷ್ಟ್ರೀಯ ದಾಖಲೆಯನ್ನು ಮುರಿದರು ಮತ್ತು ೨೦೧೪ ರ ಕಾಮನ್‌ವೆಲ್ತ್ ಕ್ರೀಡಾಕೂಟಕ್ಕೆ ಅರ್ಹತೆ ಪಡೆದರು ಮತ್ತು ಅಲ್ಲಿ ಅವರು ಎಂಟನೇ ಸ್ಥಾನ ಪಡೆದರು. ವರ್ಷದ ನಂತರ, ಅವರು ದಕ್ಷಿಣ ಕೊರಿಯಾದ ಇಂಚಿಯಾನ್‌ನಲ್ಲಿ ನಡೆದ ಏಷ್ಯನ್ ಗೇಮ್ಸ್‌ನಲ್ಲಿ ೫೯.೫೩ ಮೀಟರ್‌ಗಳನ್ನು ಎಸೆಯುವ ಮೂಲಕ ಕಂಚಿನ ಪದಕವನ್ನು ಗೆದ್ದರು. ಎರಡು ವರ್ಷಗಳ ನಂತರ ಅವರು ರಾಷ್ಟ್ರೀಯ ಅಂತರ-ರಾಜ್ಯ ಅಥ್ಲೆಟಿಕ್ಸ್ ಚಾಂಪಿಯನ್‌ಶಿಪ್‌ನಲ್ಲಿ ೬೦.೦೧ ಮೀಟರ್ ಎಸೆಯುವ ಮೂಲಕ ಮತ್ತೊಮ್ಮೆ ತಮ್ಮದೇ ದಾಖಲೆಯನ್ನು ಮುರಿದರು.  ಮಾರ್ಚ್ ೨೦೧೯ ರಲ್ಲಿ, ಅವರು ಪಂಜಾಬ್‌ನ ಪಟಿಯಾಲಾದಲ್ಲಿ ನಡೆದ ರಾಷ್ಟ್ರೀಯ ಹಿರಿಯ ಅಥ್ಲೆಟಿಕ್ಸ್ ಚಾಂಪಿಯನ್‌ಶಿಪ್‌ನಲ್ಲಿ ೬೨.೩೪ ಮೀಟರ್‌ಗಳನ್ನು ಎಸೆಯುವ ಮೂಲಕ ಮತ್ತೆ ತಮ್ಮದೇ ಆದ ದಾಖಲೆಯನ್ನು ಮುರಿದರು. 

ರಾಣಿ ೨೧ ಏಪ್ರಿಲ್ ೨೦೧೯ ರಂದು ಕತಾರ್‌ನಲ್ಲಿ ನಡೆದ ೨೩ ನೇ ಏಷ್ಯನ್ ಅಥ್ಲೆಟಿಕ್ಸ್ ಚಾಂಪಿಯನ್‌ಶಿಪ್‌ನಲ್ಲಿ ಬೆಳ್ಳಿ ಪದಕವನ್ನು ಗೆದ್ದರು. ಇದು ವಿಶ್ವ ಅಥ್ಲೆಟಿಕ್ಸ್ ಚಾಂಪಿಯನ್‌ಶಿಪ್‌ಗೆ ಅರ್ಹತೆ ಗಳಿಸಿತು. ವಿಶ್ವ ಅಥ್ಲೆಟಿಕ್ಸ್ ಚಾಂಪಿಯನ್‌ಶಿಪ್‌ನಲ್ಲಿ ಭಾಗವಹಿಸಿದ ಮೊದಲ ಭಾರತೀಯ ಮಹಿಳಾ ಜಾವೆಲಿನ್ ಎಸೆತಗಾರ್ತಿ ಎಂಬ ಹೆಗ್ಗಳಿಕೆಗೆ ಇವರು ಪಾತ್ರರಾದರು.  ಜೆಕ್ ರಿಪಬ್ಲಿಕ್‌ನ ಓಸ್ಟ್ರಾವಾದಲ್ಲಿ ನಡೆದ ಐಎಎಎಫ್ ವರ್ಲ್ಡ್ ಚಾಲೆಂಜ್ ಈವೆಂಟ್ ಗೋಲ್ಡನ್ ಸ್ಪೈಕ್ ಓಸ್ಟ್ರಾವಾದಲ್ಲಿ ಅವರು ಕಂಚಿನ ಪದಕವನ್ನು ಗೆದ್ದರು. 

 ಉಲ್ಲೇಖಗಳು 

ಬಾಹ್ಯ ಕೊಂಡಿ
 Annu Rani at Olympics

ವರ್ಗ:ವಿಕಿಪೀಡಿಯ ಅನುವಾದ ಶಿಬಿರ ಲೇಖನ